ליאור רז

ליאור רז (נולד ב-24 בנובמבר 1971) הוא שחקן ותסריטאי ישראלי. זכה בפרס האקדמיה לטלוויזיה לשנת 2017 על משחקו בסדרת הדרמה "פאודה" ובאותה שנה היה שותף לפרס נוסף של האקדמיה הישראלית לטלוויזיה, על כתיבת התסריט הטוב ביותר לסדרת דרמה, גם כן על "פאודה". רז נולד ב-24 בנובמבר 1971, לאם שעלתה מאלג'יריה ועבדה כמורה ולאב שעלה מעיראק, ושעברת את שם משפחתו, מאחר שעבד במשרד הביטחון. גדל והתחנך בירושלים ובמעלה אדומים, אביו שירת בשייטת 13 בשירותו הצבאי. שפת האם של רז היא עברית. הוא למד ערבית מאביו ומסבתו, ושוחח בערבית עם ערבים שעבדו בביתם. רז למד בבית הספר הניסויי, שבירושלים. עם גיוסו לצה"ל התנדב ליחידת דובדבן. לאחר שחרורו מהצבא, בסוף שנת 1993, טס לארצות הברית ושימש יחד עם ישראלי בשם קורן חתוכה כשומר הראש של השחקן ארנולד שוורצנגר ושל רעייתו מריה שרייבר, וגם של השחקנית נסטסיה קינסקי. עם שובו ארצה למד רז משחק בסטודיו למשחק ניסן נתיב. בהמשך שיחק בין היתר במחזות "דון ז'ואן" (בתיאטרון גשר), "גילוי אליהו" (שזכה בפסטיבל עכו), מקבת' ו"הנערים". כמו כן שיחק בסדרת הטלוויזיה "מתי נתנשק" בתפקיד ראשי כמיקי הנשוי לסוזי, שאותה מגלמת יעל שרוני (לצדם של ליאור אשכנזי, עינת ויצמן ודלית קהן). שיחק בסדרות הטלוויזיה "משחק החיים" ו"מיכאלה" כשוטר, ב"מילואים" כיוני השליש, ובסדרה "אדומות" בתור השופט בן שבת. הוא השתתף גם בסדרות "אולי הפעם", "סרוגים", "תיבת נח", בעונה השנייה של "מסודרים", בעונה השנייה של "מסכים", בסדרה "גירושים נפלאים", ובסדרה "האי" 3. בקולנוע השתתף בסרטה של ג'ולי שלז "מוכרחים להיות שמח", בסרטים "הכל מתחיל בים", "אודות המוניטין", "מבול", ובסרטים אמריקאים - "המקור", בבימוי מייקל מאן, "הר הזיתים" ו"מחץ הדלתא". בשנת 2008 גילם בסרט הגרמני "Nachtgebet" את אביתר, רופא ישראלי המפתח רומן עם פעילת שלום גרמנייה, המגולמת על ידי השחקנית הגרמנייה הנרייטה היינצה (Henriette Heinze). " בשנת 2011 גילם את דמותו של עשהאל בסדרת הדרמה של הוט "ילדי ראש הממשלה", לצד רמי הויברגר והשתתף בסרט "מבול". בעבר, במקביל לעבודתו כשחקן, שימש מנהל קריאיטיב אינטראקטיב וניו מדיה, במשרד הפרסום גיתם BBDO. בשנת 2012 שיחק בסדרת דרמת הריגול של yes "תא גורדין" בתפקיד ניסן. כמו כן שיחק בסרטו של שמי זרחין "העולם מצחיק" בתפקיד ברק, גם שיחק בסדרת הנוער הישראלית "גאליס" את ארדואן בעונה הראשונה. בשנת 2013 שיחק בסדרת הדרמה של הוט "פצועים בראש", בתפקיד חוקר המשטרה הראשי. כן גילם בעונה הרביעית של "הבורר" את מפקד המשטרה, והשתתף בסרטו של הבמאי נדב לפיד "הגננת". בשנת 2014 יצר את הסדרה "פאודה" יחד עם אבי יששכרוף. בסדרה הוא גם מגלם את הדמות המרכזית, דורון, מפקד צוות מסתערבים של השב"כ. על משחקו בעונה השנייה של הסדרה זכה בפרס האקדמיה הישראלית לטלוויזיה בשנת 2017. באותו טקס היה שותף גם לזכייה בפרס על כתיבת התסריט הטוב ביותר, גם כן ל"פאודה", יחד עם אמיר מן, מיכל אבירם ואבי יששכרוף. יוצרי הסדרה זכו בסך הכול ב-11 פרסים באותו הטקס. ב-31 בדצמבר 2017 עלתה לשידור העונה השנייה של הסדרה וקיבלה ביקורות חיוביות, ובנוסף נמכרה להפצה לרשת נטפליקס הבינלאומית. בשנים 2016–2019 שיחק את דמותו של עמוס, האנטגוניסט הראשי בדרמת המתח "מטומטמת" של חברת HOT. באוגוסט 2018 יצא לאקרנים ברחבי ארצות הברית ובנטפליקס הסרט "מבצע פינאלה", העוסק בלכידת אדולף אייכמן. בסרט זה מגלם רז את ראש המוסד השני איסר הראל. בשנה זו גם שיחק בסרט הבריטי-אמריקאי "מריה מגדלנה" בכיכובה של רוני מארה. בשנת 2019 שיחק בסרטו של מייקל ביי "מחתרת השישה" בתור רובאץ' אלימוב, לצדם של ראיין ריינולדס ומלאני לורן. הסרט עלה לרשת נטפליקס בדצמבר. בשנת 2021 יצאה סדרה נוספת שיצר, ביחד עם אבי יששכרוף והתסריטאיות האמריקאיות דון פרסטביץ וניקול יורקין, "פגע וברח" של "נטפליקס". רז אף משחק בה. רז שותף בחברת ההפקה "קוקורוזה". בינואר 2021 נרכשה חברת ההפקות של ליאור רז ואבי יששכרוף ב-50 מיליון דולר על ידי חברת קנדל מדיה. ב-9 במאי 2022 פורסם שליאור רז ישחק בעונה הראשונה של סדרת הדרמה האנתולוגית "החדר הצפוף". הסדרה שודרה ב"אפל TV פלוס". בנוסף לרז, נבחר גם ג'ייסון אייזקס, והשניים ישתתפו בסדרה לצידם של טום הולנד בתפקיד הראשי, אמנדה סייפריד ואמי רוסום. ב-2023 שיחק בסדרת הדרמה הטלוויזיונית "גוף שלישי", בתפקיד תומר חמו. רז היה חבר של החיילת איריס אזולאי שנרצחה בפיגוע בשכנת בקעה בשנת 1990. נשוי לשחקנית מיטל ברדה ולזוג ארבעה ילדים. הם מתגוררים ברמת השרון. מדיה וקבצים בנושא ליאור רז בוויקישיתוף אתר האינטרנט הרשמי של ליאור רז (באנגלית) ליאור רז, ברשת החברתית פייסבוק ליאור רז, ברשת החברתית אקס (טוויטר) ליאור רז, במיזם "אישים" לתיעוד היצירה הישראלית ליאור רז, במסד הנתונים הקולנועיים IMDb (באנגלית) ליאור רז, באתר "אידיבי", מאגר הידע העברי לקולנוע ישראלי ועולמי גילי איזיקוביץ, "פאודה" עוסקת במה שהישראלים לא רוצים לשמוע, באתר הארץ, 24 בפברואר 2015 רן בוקר, דאעש בדרך ל"פאודה": כוכב הסדרה בראיון, באתר ynet, 24 ביולי 2016 יהודה שלזינגר, מבוקש, באתר ישראל היום, 23 במרץ 2017 יהודה נוריאל, רב אלוף, באתר "ידיעות אחרונות", 27 בדצמבר 2017 דותן מלאך, ‏בין ג'נין להוליווד: כוכב "פאודה" לא שוכח היכן הכול התחיל, בעיתון מקור ראשון, 30 במרץ 2018 שגיא בן נון‏, "פאודה" היא הזוכה הגדולה בטקס פרסי הטלוויזיה 2018, באתר וואלה, 9 במרץ 2018 יהודה נוריאל, ליאור רז: "רק עכשיו אני פותח את הפצעים", באתר ynet, 27 בדצמבר 2017 איילה צורף, "החלטתי לעזוב הכל ולהגשים את החלום", באתר הארץ, 14 באוגוסט 2008 טקס פרסי הטלוויזיה: פאודה היא הזוכה הגדולה, אבל אילנה דיין גנבה את ההצגה, באתר Time Out תל אביב‏, 9 במרץ 2018 רפאלה גויכמן, "ליאור ואבי הם מספרי סיפור ברמה עולמית": יוצרי פאודה חוגגים אקזיט של 50 מיליון דולר, באתר TheMarker‏, 11 בינואר 2022 Andreeva, Nellie (May 9, 2022). Jason Isaacs & Lior Raz Join Tom Holland In ‘The Crowded Room’ Apple Anthology Series. Deadline Holywood, retrieved May 9, 2022